钦定古今图书集成/理学汇编/学行典/第114卷 > 《问君子能补过》前人
## 钦定古今图书集成/理学汇编/学行典/第114卷 > 《问君子能补过》前人

对。甚哉圣人待天下之通且恕也！朝而为盗跖，莫而
为伯夷，圣人不弃也。孟僖子之过也，其悔亦晚矣。虽
然，圣人不弃也，曰犹愈乎卒而不知悔者也。孟僖子
之过，可悲也已！仲尼之少也贱，天下莫知其为圣人。
鲁人曰：“此吾东家丘也。”又曰：“此邹人之子也。”楚之子
西，齐之晏婴，皆当时之所谓贤人君子也。其言曰：“孔
丘之道迂阔而不可用，况夫三桓之闲，而孰知夫有
僖子之贤哉？僖子之病也，病不能相礼。将死，以告其
子曰：‘孔丘，圣人之后也。其先正考甫，三命益恭而弗
父，何以有宋而授厉公？华父督之乱，无罪而绝于宋，
其后必有圣人。今孔丘博学而好礼，殆其是欤尔必
往师之以学礼’。”呜呼！孔子用于鲁三月，而齐人畏其
霸。以僖子之贤而知夫子之为圣人也。使之未亡而
授之以政，则鲁作东周矣。故曰：“孟僖子之过，可悲也
已。”虽然，夫子之道充乎天下者，自僖子始。懿子学乎
仲尼，请于鲁君而与之车，使适周而观礼焉，而圣人
之业然后大备。僖子之功，虽不能用之于未亡之前，
而犹能救之于已没之后。左丘明惧后世不知夫僖
子之功也，故丁宁而称之，以为补过之君子。昔仲虺
言汤之德曰：“改过不吝。”夫以圣人而不称其无过之
为能，而称其改之为善。然则补过者，圣人之徒欤？孟
僖子者，圣人之徒也。谨对。